Der er sandelig ikke nogen, der kan bestemme, om det er “for meget” at sørge over tabet af et kært væsen. Du har haft en meget tæt kontakt med det lille dyr i rigtigt mange år, og JEG forstår i hvert fald fuldstændig, at du savner hende helt utroligt meget. Jeg synes, du skal se at få dig en ny kat. Det bliver ikke det samme, som hende, du måtte aflive, men det kan blive lige så godt – bare på en anden måde. Hjemme hos os er vi klar til en ny killing, hver gang vi har mistet en kat, og jeg kan betro dig, at de to, vi har nu, er de sødeste og sjoveste, vi nogensinde har haft... Og det sagde vi også om de forrige! Når du møder den lille nye killing, der smyger sig op ad dit ben og vil kæle med dig, tror jeg, du vil blive rørt og komme til at holde meget af den. Den skal nok lære at sove I din seng, tro mig. Det er dog klogt at holde den i fodenden. Så velopdragen er mine ikke!